दंगों में मोदी की कोई भूमिका नहीं थी : भाजपा  
भाजपा ने कांग्रेस से कहा कि वह राज्य के मुख्यमंत्री नरेन्द्र मोदी के खिलाफ अब दुष्प्रचार करने से बाज़ आए।
गुजरात दंगों की चपेट में आई गुलबर्ग सोसायटी से संबंधित मामले में उच्चतम न्यायालय के निर्णय का स्वागत करते हुए भाजपा ने सोमवार को कांग्रेस से कहा कि वह राज्य के मुख्यमंत्री नरेन्द्र मोदी के खिलाफ अब दुष्प्रचार करने से बाज़ आए।  राज्यसभा में विपक्ष के नेता अरुण जेटली ने कहा, भाजपा का यह रूख सही साबित हुआ कि गुजरात दंगों में मोदी की कोई भूमिका नहीं है। हम शुरू से कहते आए हैं कि उनके खिलाफ आरोप झूठे हैं। विभिन्न राजनीतिक दलों और गैर सरकारी संगठनों पर कटाक्ष करते हुए उन्होंने कहा, दुष्प्रचार और झूठ कभी भी साक्ष्यों की जगह नहीं ले सकते हैं।  उन्होंने कहा शीर्ष अदालत के निर्णय से यह भी साबित हो गया है कि गुजरात की अदालतों में इस संबंध में मुकदमे निष्पक्ष एवं स्वतंत्र ढंग से चल रहे हैं।  जेटली ने कहा कि शीर्ष अदालत ने अपने फैसले से कानून की प्रक्रिया को प्रभावकारी बनाया है। यानी उन्हें दंडित किया जाए जिन्होंने वास्तव में अपराध किया है।  उन्होंने कहा कि पूर्व में न्याय को पटरी से उतारने के कई प्रयास हुए लेकिन उच्चतम न्यायालय ने सबको देखते हुए निर्णय दिया कि कानून के अनुरूप मामले को देख रही निचली अदालत इसे देखेगी।  जेटली ने कहा कि मोदी को एक भी आरोपपत्र में शामिल नहीं किया गया है और न न ही विशेष जांच दल ने उन्हें दोषी पाया है। इस फैसले के बाद मोदी की राष्ट्रीय स्तर पर संभावनाओं के बारे में पूछे जाने पर उन्होंने कहा, मोदी पहले ही बहुत लोकप्रिय नेता हैं और वह कहां काम करेंगे तथा उनके बेहतर इस्तेमाल कहां हो, यह पार्टी और संबंधित व्यक्ति तय करेंगे।  भाजपा के अन्य वरिष्ठ नेता बलबीर पुंज ने कहा कि उच्चतम न्यायालय का यह निर्णया भाजपा के लिए भारी राहत लेकर आया है। उन्होंने कहा कि इससे अब मोदी को राष्ट्रीय राजनीति में बड़ी भूमिका निभाने में मदद मिलेगी।  पुंज ने उम्मीद जताई कि अब इस मामले को देख रही राज्य की निचली अदालत से भी न्याय मिलेगा। उच्च न्यायालय ने 2002 में गुजरात में हुए दंगों को रोकने में मोदी की कथित अकर्मण्यता संबंधी आरोपों पर कोई निर्णय देने से आज इंकार करते हुए कहा कि इस मामले को राज्य की संबंधित निचली अदालत ही देखेगी।  भाजपा प्रवक्ता प्रकाश जावडेकर ने यहां कहा, उच्चतम न्यायालय के फैसले से हम खुश हैं। हम मोदी-विरोधियों की अप्रसन्नता और निराशा को समझ सकते हैं। इस निर्णय से मोदी के खिलाफ घृणा प्रचार की पराजय हो गई है। इसकी कभी विजय नहीं होगी। उन्होंने कहा, न्याय कहता है कि आप सुबूतों को गढ़ नहीं सकते। अब विशेष जांच दल अपनी रिपोर्ट निचली अदालत को सौंपेगा, जो मामले की सुनवाई करेगी।